B4-0374, 0390, 0400, 0407 και 0422/99

Ψήφισμα σχετικά με την Καμπότζη

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την Καμπότζη,

Α. λαμβάνοντας υπόψη ότι μετά τη σύλληψη και τη φυλάκιση, στις 6 Μαρτίου 1999, του Ta Mok, ενός από τα παλαιότερα στελέχη των Ερυθρών Χμερ, δίδεται επιτέλους η ευκαιρία να κληθούν να λογοδοτήσουν ορισμένοι από τους υπευθύνους για εγκλήματα κατά της ανθρωπότητας που διαπράχθηκαν στην Καμπότζη μεταξύ 1975 και 1979,

Β. επισημαίνοντας την απόφαση της κυβέρνησης της Καμπότζης ο αρχηγός των Ερυθρών Χμερ Ta Mok να μη δικαστεί από ανεξάρτητο διεθνές δικαστήριο, όπως ζητείται από διεθνείς οργανώσεις για τα δικαιώματα του ανθρώπου, και εκφράζοντας την ανησυχία του για πληροφορίες ότι οι ίδιοι οι αξιωματούχοι της κυβέρνησης της Καμπότζης παραδέχθηκαν την ανικανότητα της χώρας να φέρει ενώπιον της δικαιοσύνης τους Ερυθρούς Χμερ,

Γ. εκφράζοντας το φόβο ότι δίκη που θα πραγματοποιηθεί στην Καμπότζη, ενόσω οι Ερυθροί Χμερ διαθέτουν ακόμη εξουσία, δεν θα φέρει στην επιφάνεια όλη την αλήθεια για τα εγκλήματα κατά της ανθρωπότητας και τα εγκλήματα πολέμου τα οποία έχουν διαπράξει οι τελευταίοι,

Δ. εκφράζοντας ανησυχία για το γεγονός ότι διεθνής βοήθεια για δίκες που θα διεξαχθούν βάσει του εντοπίου νόμου περί εσχάτης προδοσίας, όπως προτείνεται από τον Hun Sen για την περίπτωση του Ta Mok, μπορεί ενδεχομένως να χρησιμοποιηθεί προς νομιμοποίηση διώξεων κατά των σημερινών πολιτικών αντιπάλων του Hun Sen για λόγους που δεν έχουν καμία σχέση με τις φρικιαστικές πράξεις των Ερυθρών Χμερ,

Ε. λαμβάνοντας υπόψη ότι ο Ta Mok είναι ο μόνος από τους αρχηγούς των Ερυθρών Χμερ που κατηγορείται και βρίσκεται υπό κράτησιν, καθώς και ότι ο Hun Sen προειδοποίησε ότι θα υπάρξει νέος εμφύλιος πόλεμος αν δικαστούν όλοι οι αρχηγοί των Ερυθρών Χμερ,

ΣΤ. εκφράζοντας τη λύπη του για το ότι η κυβέρνηση του Hun Sen, παρά το αίτημά της προς τα Ηνωμένα Έθνη, τον Ιούνιο του 1997, για σύσταση ειδικού δικαστηρίου του ΟΗΕ, τηρεί προς το παρόν αρνητική στάση για τη σύσταση ενός τέτοιου δικαστηρίου,

Ζ. κρίνοντας ότι μια δικαστική διαδικασία κατά των υπευθύνων των γενοκτονιών αποτελεί μέτρο ουσιαστικής σημασίας για την ενίσχυση των δημοκρατικών διαδικασιών στην Καμπότζη και θα συμβάλει στη σταθερότητα των νέων θεσμικών οργάνων και στην αποκατάσταση της κοινωνίας των πολιτών,

1. καταδικάζει κάθε προσπάθεια της κυβέρνησης της Καμπότζης να αποφύγει τη σύσταση, εκ μέρους των Ηνωμένων Εθνών, ειδικού διεθνούς δικαστηρίου και πιστεύει ότι η παράδοση του Ta Mok και άλλων υψηλών στελεχών των Ερυθρών Χμερ σε ένα διεθνές δικαστήριο αποτελεί τον καλύτερο τρόπο για να αποδοθεί πραγματική δικαιοσύνη στα θύματα του στυγνού καθεστώτος των Ερυθρών Χμερ και να ξεριζωθεί η κουλτούρα της ατιμωρησίας στην Καμπότζη[semigr ]

2. ζητεί από τα Ηνωμένα Έθνη να προβούν στη σύσταση ειδικού δικαστηρίου για τις γενοκτονίες στην Καμπότζη και καλεί τα κράτη μέλη της Ευρωπαϊκής Ένωσης και το Συμβούλιο να παράσχουν πλήρη συνεργασία για τη σύσταση του εν λόγω δικαστηρίου[semigr ]

3. ζητεί από την Επιτροπή να βοηθήσει την Καμπότζη στις προσπάθειες που καταβάλλει για την αποκατάσταση και την ανάπτυξη του δικαστικού της συστήματος[semigr ]

4. πιστεύει ότι οι δυσκολίες για τη δημιουργία ειδικού διεθνούς δικαστηρίου για την Καμπότζη δείχνουν ότι υπάρχει επιτακτική ανάγκη να δρομολογηθούν το ταχύτερο δυνατόν οι διαδικασίες για την ίδρυση μονίμου διεθνούς Ποινικού Δικαστηρίου [semigr ]

5. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τα Ηνωμένα Έθνη, τον ASEAN, καθώς και την κυβέρνηση και το κοινοβούλιο της Καμπότζης.